# Az erdélyi magyar lutheránusok létszáma.

Itt lesz leginkább helyén az erdélyi magyar nemzetiségű lutheránusokat egy kissé összeszámitanunk; tenni kell ezt azért, mert azokat mindig a szászok létszámába vették eddig fel, miáltal a szászok létszáma oly arányban növeltetett, a mily arányban a magyarságé fogyott; már pedig a mi népesedési viszonyaink közt nagyon is szükséges, hogy ágosti hitvalláson levő magyar testvéreinket összeszámitva és ismerve, nemzetünk létszámába beiktassuk.

A barczasági 10 faluban a fennebbi kimutatás szerint van magyar lutheránus | 14,914
Brassóban van magyar lutheránus | 900
A Barczaságon magyar lutheránus | 15,814
Ezenkivül Királyföldön szétszórva:
Szakadát-on | 220 lélek
Selyk-en és Tacsban (Besztercze vidékén) | 800 lélek
Magyar Zsomboron (Kőhalomszékben) | 1127 lélek
Halmágyon | 1400 lélek
Kis-Kapuson | 400 lélek
Kőhalomba, Szebenben, Szászvároson s másutt szétszórva | 500 lélek
A Királyföldön összesen | 20,261 lélek
Ezeken kivül Kolozsvártt, Marosvásárhelyt, Tordán, Nagy-Enyeden, Fehérvártt, Udvarhelyt, Szent-Györgyön s más városainkban magát magyarnak valló lutheránus van legkevesebb számot véve | 2,000 lélek
És igy Erdélyben lutheránus valláson levő magyar van még most is | 22,261 lélek

Régen még sokkal több volt, mert csak Brassóban a vallási pressió által elszászosodott magyarok száma fel megy pár ezerre; vannak ezen kivül egész faluk (mint Tikos, Ugra s mások), melyek magyar községek voltak, hol a templomokban most is föltaláljuk a magyar feliratokat, magyar bibliákat, ima- és énekes könyveket; hol a családnevek még ma is mind magyarok, de a nép tökéletesen el van szászosodva. Ezek már nemzetünkre nézve menthetlenül veszve vannak; de a még most meglevőket biztositani, az őket minden módon germanizálni törekvő szász hierarchia nyomása alól emancipálni: hazafias kötelesség; azt csak egy módon lehet elérni, a mint fennebb már megjelöltem: egy erdély kerületi magyar lutheránus püspökség mi hamarábbi felállitása által.