# A hétfalusi férj és nő közti viszony.

Még mind eddig nem szóltunk a férj és nő közötti viszonyról, s talán alig tehetnők azt alkalmasb helyen, mint éppen itt a lakadalmi ünnepélyek ismertetésének folyamatjában, a házas élet kiindulási pontjánál. A hétfalusi magyaroknál a legény már tegezi a leányt, ez pedig kendezi azt; a midőn egy pár lesz belőlük, a férj akkor is tegezi nejét, mig ez „urának” nevezi, s igen nagy megsértésül tudódnék fel, ha a nő egy önfeledett haragos perczében megtegezné férjét. Azonban korán sem kell hinni, hogy a megszólitásban való ezen felsősége a férjnek, az életviszonyokra is át lenne vive, sőt már emlitők azt, hogy a hétfalusi nő napernyőként férje kalapját szokta feltenni, s a háztartásnál is rendszerint a nő viseli a süveget, egyszer azért mert a hétfalusi férjek nagyon gyöngédek, engedékenyek és békeszeretők, másszor azért, mert a férfiak idejük nagy részét erdőkben és szekereskedéssel töltvén, a gazdaságot otthon a nő viszi; ő nála van a pénzesláda kulcsa, ő viszi meg az adót, róvatalt, papi, rectori bért; szóval ő tudja a házi bajakat, s azért a férj egy oly jó nő iránt, ki távolléte alatt mindent oly jól igazit, engedékeny szokott lenni. Különben a hétfalusi nők nem csak jó, de hű feleségek is, hűtlenség, válóper itt a ritkaságok közé tartozik. De ha otthon egy kissé a süvegviselés meg van is a nőnek engedve, a világ előtt a férji tekintély sértetlenül megőriztetik; ha férj és nő az útczán mennek, a férj mindig elől s neje utána megyen, s bár a papok, tanitók megkisérték az egymás melletti menetelt behozni, épp a nők voltak azok, a kik annak ellentmondtak, ellenvetésül felhozván, hogy miként tudhatná ő az ő urát, emberét az elémenéssel a világ előtt megszégyeniteni; különben a hétfalusi nők igen gyöngéd érzésüek, és a szülők iránt nagy tisztelettel viseltetnek, ugy hogy elöregült atyák és anyák leginkább leányaiknál és nem fiaiknál szokták magokat végnapjaikra meghuzni, bár az öregek tiszteletének szép erénye általánosan mind a két nembelieknél meg van Hétfaluban.

Benne levén a hétfalusiak népéletének és ünnepélyeinek ismertetésében, nem tehetem, hogy egy már divatból kiment gyermek ünnepély leirásának is ne szenteljek parányi tért, csak hogy e nép élete minden viszonyai között ismerve legyen.